Det er nu muligt at blive drive in-testet for coronavirus på nordjyske hospitaler i Aalborg og Hjørring. Her er der sat telte op, hvor folk, der er blevet henvist af lægen, kan køre ind og blive testet uden at forlade bilen. I Aalborg er der stillet et telt op ved Medicinerhuset på Hobrovej. - Vi gør det for at sikre, at vi har tilstrækkelig kapacitet til at undersøge så mange borgere som overhovedet muligt, siger Michael Braüner Schmidt, der er lægefaglig direktør. Man regner med, at det mere end fordobler kapaciteten. - Det tager noget kortere tid at blive undersøgt her, og der er heller ikke samme behov for at gøre miljøet rent efterfølgende, siger Michael Braüner Schmidt. Mød ikke op uden henvisning Mistænker man, at man er smittet med coronavirus, skal man kontakte sin egen læge eller lægevagten. Mener egen læge eller vagtlæge, at der er grund til at blive testet, vil man blive henvist til test. - Det er vigtigt for mig at understrege, at det her ikke er et sted, man kan køre forbi og blive testet. Det kræver, at man har været i telefonisk kontakt med sin egen læge, siger den lægefaglige direktør. Alle, der henvender sig ved drive-in-teststedet uden at være blevet henvist fra egen læge, bliver afvist. Mulighed for at udvide Den lægefaglige direktør vurderer, at indsatsen med to nye drive in-teststeder vil dække behovet, som det ser ud nu. Bliver der brug for at udvide yderligere, er det en mulighed. - Der står klinisk personale og laver podningen. Det kan opskaleres, hvis der er behov for det, siger han.

Referat:
Borgere, der er henvist til coronatest af lægen, har nu mulighed blive drive in-testet på Aalborg Universitetshospital og Regionshospital Nordjylland i Hjørring.